KP Rangarao , chemistrs &Druggists Ass, leader
– ప్రధానమంత్రి కార్యాలయం నుండి సానుకూల లేఖ 
– రాష్ట్ర నాయకులు కె.పి.రంగారావు
నరసరావుపేట,: రాష్ట్రంలో డ్రగ్‌ లైసెన్స్‌ ఫీజుల పెంపు నిర్ణయం అమలు చేస్తే వినియోగదారులతో పాటు వ్యాపారులు సమస్యలను ఎదుర్కొవాల్సి వస్తుందని కెమిస్ట్‌ అండ్‌ డ్రగిస్ట్‌ అసోసియేషన్‌ రాష్ట్ర నాయకులు కె.పి.రంగారావు అన్నారు. మంగళవారం తన కార్యాలయంలో కె.పి.రంగారావు మాట్లాడారు. ఫార్మశి కౌన్సిల్‌ ద్వారా ఇన్‌స్పెక్టర్లు మెడికల్‌షాపులను తనిఖీ చేసే అధికారం వలన సాంకేతికంగా సమస్యలు వస్తున్నాయని తెలిపారు. కేంద్ర, రాష్ట్ర ప్రభుత్వాలు కార్పోరేట్‌ సంస్ధలకు ఇచ్చే రాయితీలను రిటైల్‌ వ్యాపారులకు ఇవ్వాలన్నారు. కేంద్ర ప్రభుత్వం ప్రకటించిన జన ఔషధి షాపుల ఏర్పాటుకు బదులు ప్రస్తుతం నడుస్తున్న షాపులకు రాయితీలను ఇచ్చి ఎంఆర్‌పి ధరలను నిర్ణయించాలన్నారు. 35శాతం వరకు వ్యాపారులకు మార్జిన్‌ను ఇప్పించాలన్నారు. ఫుడ్‌ లైసెన్స్‌ విధానాన్ని మెడికల్‌ షాపులకు వర్తింపజేయడం తగదన్నారు.అదే విధంగా వే బిల్లులకు సంబంధించి వాహనాల నెంబర్లను ముందుగానే కోడ్‌ చేయడం క్షేత్రస్ధాయిలో సాధ్యంకాదనే విషయాన్ని గమనించి ఆ నిబంధన తొలగించాలన్నారు. ఇప్పటికే కార్పోరేట్‌ సంస్ధల ప్రవేశంతో దేశవ్యాప్తంగా ఎనిమిది లక్షలు, రాష్ట్రంలో ఆరు లక్షలకు పైగా ఉన్న రిటైల్‌ వ్యాపారుల కుటుంబాల పరిస్ధితి అగమ్యగోచరంగా మారిందన్నారు. ఇప్పటికే ప్రధానమంత్రి కార్యాలయం, సిఎం కార్యాలయం, హెల్త్‌ అండ్‌ ఫ్యామిలీ వెల్ఫేర్‌ సెక్రటరీ కార్యాలయం, కేంద్ర వైద్య ఆరోగ్యశాఖామంత్రికి సమస్యలను పరిష్కరించాలని కోరడం జరిగిందన్నారు. దీనిపై ప్రధానమంత్రి కార్యాలయం స్పందించి తమకు నేరుగా పరిశీలిస్తామని సానుకూల నిర్ణయాన్ని తెలియజేయడం జరిగిందని కె.పి.రంగారావు వివరించారు.